Den 24. januar blev en 36-årig mand vækket af politiet lidt over klokken 07.00 i indre by i København. Han havde ligget i en sovepose oven på noget pap, et par tæpper og dyner. Ved siden af ham lå en sandwich, en yoghurtskål og en indkøbsvogn med hans få ejendele. På grund af det blev han sigtet af politiet for at have etableret en “utryghedsskabende lejr”.

Den 31. august var manden i Københavns byret, efter at have fået juridisk rådgivning. Det, der gør den her sag unik, er, at manden på trods af at have sovet alene, anklages for at have dannet en lejr. Justitsminister Søren Pape Poulsen har tidligere mødt kritik fra civilsamfundet og jurister, som har frygtet, at kriminaliseringen af tiggeri og ophold i “utryghedsskabende lejre” i 2017, ville betyde en kriminalisering af al hjemløshed. Respons har talt med Maja Hansen fra Gadejuristen, som arbejder med retshjælp for udsatte mennesker. Hun er kritisk over for lovgivningen og en eventuel dom over for den 36-årige mand:

“Det her er en mand, som ligger alene i en åbning på en gade, alene med de ting, som var nødvendige for at overleve i kulden den dag. Hvis det er kriminelt, så kan man ikke være på gaden uden at overtræde den her lovgivning, med mindre at man vil sætte livet på spil.”